Casey Dellacqua

**Casey Dellacqua** (sündinud 11. veebruaril 1985 Perthis) on Austraalia tennisist.

## Noorpõlv

Casey käis kohalikus põhikoolis, kuni sai 16-aastaseks. Siis kolis ta Canberrasse, et saada treenimiseks paremad tingimused.

## Saavutused

Casey kõrgeim koht WTA edetabelis on 39. koht üksikmängus 28. juulil 2008 ja 9. koht paarismängus 11. mail 2009. Ta on võitnud 11 ITF-i turniiri üksikmängus ja 15 ITF-i turniiri paarismängus. 

Ta jõudis oma esimesse WTA turniiri veerandfinaali Hobartis 2008. aastal, kuid kaotas seal kreeklanna Eléni Daniilídoule. Üksikmängus ei ole ta WTA turniiril finaali jõudnud, aga suure slämmi turniiridel on ta pääsenud üksikmängus korra 4. ringi ning naispaarismängus korra finaali ja 2 korda poolfinaali.

### 2006
2006. aastal pääses Dellacqua Austraalia lahtistele meistrivõistlustele *[[wild-card]]*'iga, kus esimeses ringis kaotas kunagisele maailma esireketile Lindsay Davenportile 2:6, 1:6.

### 2007
Dellacqua pääses 2007. aasta Australian Openile jälle *wild-card*'iga ja kaotas avaringis sloveenlanna Katarina Srebotnikule napilt 6:4, 2:6, 5:7. Ta ei jõudnud sel aastal esimesest ringist kaugemale ei Prantsusmaa lahtistel ega Wimbledonis. Dellacqua pääses aga teise ringi USA lahtistel, siis kaotas aga venelanna Maria Šarapovale. Teise ringi jõudis ta seal ka paarismängus.

### 2008
2008. aasta Austraalia lahtiste meistrivõistluste avaringis alistas ta itaallanna Karin Knappi 4:6, 6:3, 8:6 ja teises ringis 15. asetusega šveitslase Patty Schnyderi 4:6, 7:5, 8:6. Ta jõudis ainsa austraallannana kolmandasse ringi ja alistas seal 18. asetusega 2006. aasta Austraalia lahtiste võitja Amélie Mauresmo 3:6, 6:4, 6:4. Kõigis kolmes mängus kaitas ta avaseti. Neljandas ringis kaotas ta 3. asetusega serblasele Jelena Jankovićile 6:7 (3:7), 1:6.

Järgnenud Prantsusmaa lahtistel oli Dellacqua jälle parim austraallanna, jõudes ainsana kolmandasse ringi. Avaringis alistas ta kodupubliku ees mänginud Marion Bartoli, prantslaste liidri, 6:7 (4:7), 6:3, 6:2 ja teises ringis teise prantslase Nathalie Dechy 6:4, 6:2. Kolmandas ringis kaotas ta hispaanlasele Carla Suárez Navarrole 3:6, 3:6. Veelgi suurem edu saatis teda paarismängus, kus tema paariline oli itaallanna Francesca Schiavone. Nad alistasid ridamisi tugevaid vastaseid: avaringis Nadja Petrova ja Patty Schnyderi kahesetises mängus, siis 16. asetusega Tatjana Putšeki ja Anastassia Rodionova kolmesetises mängus, seejärel 3. asetusega Austraalia esitennisisti Rennae Stubbsi koos Květa Peschkega kolmesetises mängus, veerandfinaalis Viktoria Azarenko ja Shahar Peeri kahesetises mängus ning poolfinaalis hilisemad olümpiavõitjad Aljona ja Katerina Bondarenko 6:2, 6:1. Finaalis tuli vastu võtta kaotus Hispaania paarilt Anabel Medina Garrigues – Virginia Ruano Pascual 6:2, 5:7, 4:6.

Järgnes Wimbledoni turniir, kus Dellacqua pääses ainsa austraallannana kolmandasse ringi. Avaringis alistas ta 12. asetusega Patty Schnyderi 6:4, 3:6, 6:1 ja teises ringis Pauline Parmentier' (Prantsusmaa) 1:6, 6:2, 6:3. Siis kaotas ta 18. asetusega Nicole Vaidišovále 2:6, 4:6. Naispaaris mängis ta koos Nathalie Dechyga ja läbis kolm esimest ringi suhteliselt nõrkade vastaste vastu kahes ringis, siis alistasid nad ka Hispaania paari Nuria Llagostera – María José Martínez Sánchez, kes eelmises ringis olid alistanud Kaia Kanepi ja Catalina Castano, 6:2, 6:7 (6:8), 6:4 ja jõudsid poolfinaali, kus kaotasid õdedele Williamsitele 3:6, 3:6. Dellacqua osales ka segapaarismängus koos ameeriklase Scott Lipskyga ja jõudis kolmandasse ringi, läbides kaks esimest kolmesetises mängus (alistasid ka 7. asetusega Mark Knowlesi ja Zi Yani). Siis tuli vastu võtta kaotus 9. asetusega Nathalie Devhyle ja Andy Ramilt.

Pärast neid esitusi arvati Dellacqua Austraalia olümpiakoondisse 2008. aasta suveolümpiamängudeks Pekingis. Avaringis suutiski ta alistada argentinalase Gisela Dulko 6:3, 6:4, aga kaotas seejärel 12. asetusega Viktoria Azarenkole Valgevenest 2:6, 2:6. Dellacqua esines ka paarismängus koos Alicia Molikiga ning nad kaotasid avaringis Itaalia paarile Flavia Pennetta – Francesca Schiavone 4:6, 4:6.

Olümpiamängude teises ringis oli ta sunnitud läbihigistatud särki vahetama staadionil, sest kohtunik Ali Katebi ei lubanud tal väljakult lahkuda. 

### 2009
Austraalia lahtistel kaotas Dellacqua avaringis 19. asetusega Daniela Hantuchovále 6:7 (11:13), 4:6. Veel mängis ta naispaarismängu koos Schiavonega ja nad said 12. asetuse. Kahes esimeses ringis olid neil nõrgad vastased, siis said nad 7. asetusega paarilt loobumisvõidu ning alistasid veerandfinaalis Anna-Lena Grönefeldi ja Patty Schnyderi 0:6, 7:5, 6:1. Poolfinaalis kaotasid nad õdedele Williamsitele 0:6, 2:6.

Suurema osa ülejäänud hooajast võttis õlavigastus ja selle ravi.

### 2010
Austraalia lahtistel võitis Dellacqua kaks esimest ringi nõrkade mängijate vastu kahesetises mängus, seejärel kaotas Venus Williamsile 1:6, 6:7.

## Vaata ka
* Tennis 2008. aasta suveolümpiamängudel

## Viited


## Välislingid

*Casey Dellacqua WTA saidil
*Casey Dellacqua mängud/saavutused